Juliette Frost

Albertine Juliette Frost (født 16. juli 1843 i Trondheim, død 5. mars 1931 i Trondheim) var en norsk skuespillerinne og teaterpedagog.

Familie 
Juliette Frost var datter av konditor Bernt Andreas Frost og Caroline Birgitte Saltnes. Hun ble 17. april 1862 gift i Trondheim med skuespiller Hans Peter Lauritz Bjerk. Ekteskapet ble oppløst. Hun giftet seg annen gag 26. desember 1887 med utskiftningsformann Henry Lowison Lindgaard (1852-1925).

Liv og virke 
Juliette Frost var elev ved Teaterskolen i fødebyen Trondheim sesongen 1860-1861. I perioden 1861-1865 var hun tilknyttet Det norske Theater i Trondheim. Etter en fremførelse av stykket Huldrebakken ble det blant annet skrevet om hennes innsats at «Jfr. Frost er kold, især som Elskerinde, men hun synes forstad, hvad hun siger, og hendes Utførelse af Karin i Huldrebakken var et Bevis paa, hvor gjerne hun stræber at drage Nytte af Instruktionen».

Sesongen 1865-1866 var hun med Jacob Asmundsens og Harald Nielsens teaterselskap i Trondheim og Bergen, en selskap hun også var tilknyttet sesongen 1869-1870 og kanskje også sesongen etter. I Bergen ble det gitt en benefice – en forestilling der inntektene gikk til bestemte personer blant teatrets ansatte – for fru Juliette og hennes ektemann, hr. Bjerk, med oppførelse av tre gamle vaudevilleforestillinger.

Senere medvirket hun sporadisk ved oppsetninger i Trondheim og Kristiansund, også på amatørbasis.

Frost reiste også omkring i landet og holdt godt besøkte opplesninger. I 1879 leste hun i Kristiansund opp hele Ibsens nye drama Et Dukkehjem, med Lady Arbuthnott tilstede i den fullsatte festsalen (Mølleropsalen) på Møllerops Hotel.

Frost instruerte også en tid skoleungdom i komediespill. I 1884 ledet hun en dramatisk aftenunderholdning i Mølleropsalen i Kristiansund, der Latinskolens gutter medvirket. Selv opptrådte hun samme aften i nasjonaldrakt i vaudevillemonologen Bruden paa Staburet.

Roller i utvalg 
Karin i Huldrebakken av Erik Bøgh (Trondheim, 1861)
Marie i Præmieconcurrancen (trondheim, 1861)
Epaula i vaudevillen Manden fra Sydcarolina (Trondheim, 1863)
Margrethe i En Haandværkers Kone (Trondheim, 1863)
Miss Penelope i Sullivan (Trondheim, 1863)
Fru von Pirau i Moder & Søn av Charlotte Brontë (Trondheim, 1863)
Fleur de Lys i Esmeralda (Trondheim, 1863)
Frøken Emilie i En Nytaarsnat i Trondheim 1864-1865 (Trondheim, 1865)
Bruden i vaudevillemonologen Bruden paa Staburet av Hans Schulze (Mølleropsalen, Kristiansund, 1884)

Referanser

Kilder 
 

Norske skuespillere
Personer fra Trondheim kommune